गद्दाफी का पुत्र सैफ अल इस्लाम गिरफ्तार  
अंतरराष्ट्रीय आपराधिक अदालत ने मानवता के खिलाफ अपराधों के आरोप में सैफ अल इस्लाम के खिलाफ गिरफ्तारी वारंट जारी किया था।
लीबियाई नेता मुअम्मर गद्दाफी का पुत्र सैफ अल इस्लाम हिरासत में है। अंतरराष्ट्रीय आपराधिक अदालत ने मानवता के खिलाफ अपराधों के आरोप में सैफ अल इस्लाम के खिलाफ गिरफ्तारी वारंट जारी किया था। आईसीसी के अभियोजक लुई मोरेनो ओकैम्पो ने बताया, मुझे गोपनीय सूचना मिली है जिसमें कहा गया है कि उसे गिरफ्तार कर लिया गया है। इससे पहले लीबिया के विद्रोहियों की नेशनल ट्रांजिशनल काउंसिल के अध्यक्ष ने बेनगाजी से अल-जजीरा टेलीविजन को बताया कि उन्हें खबर मिली है कि सैफ अल इस्लाम को पकड़ लिया गया है।  अब्दुल जलील ने यह नहीं बताया कि सैफ अल इस्लाम को कब पकड़ा गया और कहां रखा गया है लेकिन उन्होंने कहा,  उसे जब तक न्यायपालिका के सुपुर्द नहीं कर दिया जाता, तब तक उसे एक सुरक्षित स्थान पर कड़ी निगरानी में रखा जा रहा है।   फरवरी में लीबिया में गद्दाफी के खिलाफ विद्रोह शुरू होने से पहले तक सैफ अल इस्लाम अपने पिता के उत्तराधिकारी के तौर पर उभर रहा था। हालांकि उसने उत्तर अफ्रीकी देश में अपने शासक पिता का उत्तराधिकारी बनने से सार्वजनिक तौर पर हमेशा इनकार किया। पश्चिम जगत के लिए लंबे समय से वह शासन के प्रतिनिधि के तौर पर काम करते रहे। धाराप्रवाह अंग्रेजी बोलने वाले सैफ अल इस्लाम को लोगों ने हमेशा सूट और टाई में देखा।